Kyk: Dié huis is te koop vir ‘net’ R230 miljoenDié huis in Clifton is op die mark vir R230 miljoen. (Foto: Remax) ŉ Seweslaapkamerhuis in Clifton, Kaapstad, is op die mark vir R230 miljoen en is waarskynlik tans die duurste eiendom tans beskikbaar op die Suid-Afrikaanse eiendomsmark. Die huis word op die eiendomsagentskap Remax se webwerf geadverteer as ŉ “ultramoderne ontwikkeling met onderbeklemtoonde elegansie, privaatheid en eksklusiwiteit”. Die huis moet nog gebou word, maar die erf is teen die hange van Leeukop geleë, met ŉ uitsig oor die see en die berg. Wanneer die eiendom oor ongeveer 18 maande voltooi is, sal dit bestaan uit twee eenhede, ŉ villa en ŉ dakwoonstel. Die huis is 1 139 vierkante meter, wat beteken jy betaal R105 000 vir elke vierkante meter. Luidens die advertensie sal die huis oor 7,5 badkamers, vier motorhuise en ŉ “oorgroot” swembad beskik. Die huis sal ‘n uitsig oor die berg én see hê. (Foto: Remax) Hoewel dit moeilik is om te glo dat enigiemand dié prys kan bekostig, is dit skynbaar niks vreemd nie vir hierdie superluukse woonbuurt wat gereeld deur rolprentsterre en buitelandse superrykes besoek word. In 2022 is agt huise vir meer as R20 miljoen hier verkoop, met een van dié huise wat R47 miljoen gehaal het. Altesaam 80% van die trofeehuisverkope in Kaapstad was in Kampsbaai, Clifton, Bantry Bay, Fresnay en die Waterfront. Die hoogste prys wat per vierkante meter betaal is, is R165 468 in Maart verlede jaar. Indien die betrokke huis wel vir R230 miljoen verkoop, sal dit die meeste wees wat nóg vir ŉ huis in Clifton betaal is. Volgens die eiendomswebwerf Property24 is ŉ huis in Clifton se gesogte Nettleton-weg in 2017 vir ŉ rekordbedrag van R120 miljoen verkoop. Die huis was toe 1 000 vierkante meter, dus kleiner as die huis wat nou op die mark is. In Mei verlede jaar is ŉ huis in dieselfde straat vir R175 miljoen op die mark geplaas. Dit is egter nie duidelik of hierdie woning al verkoop is nie. Dié huis in Clifton is op die mark vir R230 miljoen. (Foto: Remax) Dit is hoe een van die sewe slaapkamers sal lyk wanneer die huis klaar gebou is. (Foto: Remax) Dit is hoe een van die leef vertrekke in die duur huis in Clifton sal lyk. (Foto: Remax)